钦定古今图书集成/明伦汇编/宫闱典/第133卷 > 钱能
## 钦定古今图书集成/明伦汇编/宫闱典/第133卷 > 钱能

按《明外史宦官传》：“能，芳党也。宪宗时，郑忠镇贵州，韦
朗镇辽东，能镇云南，并恣纵，而能尤横。贵州巡抚陈
宣劾忠，因请尽撤诸镇监，帝不允。而云南巡按御史
郭阳顾上疏誉能，请留之云南。云南与安南壤接，旧
制安南贡道出广西，后请改由云南，弗许也。能诈言
安南捕盗兵入境，请遣指挥使郭景往谕其王，诏从”
之。能遂令景由云南入，以玉带、彩缯、犬马属景遗王
安南，报能礼甚厚。景又绐其贡使改道云南，而己先
归。能复遣景与指挥卢安等往干崖、孟密诸土司索
货宝，至逼淫曩罕弄女孙，许奏授宣抚。未返，安南使
者至，边吏格之不得入，乃去。朝廷未之知也。后三年
事发，诏巡抚都御史王恕廉之。恕捕景，景赴井死。械
其同行者送京，且劾能。再遣刑部郎中锺蕃往按，事
皆实。帝宥能，而命寘其党九人于法。时指挥姜和、李
祥潜匿不就逮，能复上疏为二人求宥，帝曲从之。巡
按御史甄希贤复劾能“因索守矿千户三人金，意不
满，擅杖千户一人死。”事下都察院，会王越为都御史，
素附中贵人，事亦寝。而帝以恕故，不得已召能归，安
置南京。其后恕为南京参赞尚书，能复夤缘得同守
备。然心惮恕，讫不敢肆。久之卒。